Margot Robbie

Margot Elise Robbie (s. 2. heinäkuuta 1990 Dalby, Queensland) on australialainen näyttelijä ja elokuvatuottaja. Hänet tunnetaan muun muassa rooleistaan Donna Freedmanina televisiosarjassa Neighbours sekä Harley Quinninä DC Extended Universen elokuvissa. Hän sai kaksi Logie-palkintoehdokkuutta roolistaan Neighbours-sarjassa.

Vuonna 2011 Robbie näytteli Laura Cameronia ABC:n lyhytikäisessä draamasarjassa Pan Am. Hänellä oli sivurooli elokuvassa Oli aikakin vuonna 2013. Samana vuonna hän teki läpimurtonsa Martin Scorsesen ohjaamassa elokuvassa The Wolf of Wall Street. Ensimmäisen Oscar-ehdokkuutensa Robbie sai vuonna 2017 pääroolista elokuvassa I, Tonya.

Time nimesi Robbien vuonna 2017 yhdeksi vuoden vaikutusvaltaisimmista ihmisistä.

Nuoruus 

Robbie syntyi maatilalla, josta hänen perheensä muutti myöhemmin Gold Coastiin. Hänen vanhempansa ovat Sarie Kessler ja Doug Robbie. Hänellä on kolme sisarusta. Robbien ja hänen sisaruksensa kasvatti heidän yksinhuoltajaäitinsä, eikä hän juuri ole yhteydessä isäänsä. Robbie teki teini-iässä kolmea eri työtä ja opiskeli näyttelemistä Somerset Collegessa. Hän muutti 17-vuotiaana Melbourneen aloittaakseen kokopäiväisen näyttelijän uransa.

Ura 

Robbie on näytellyt aktiivisesti vuodesta 2007 lähtien. Hän aloitti näyttelemisen vuonna 2008 australialaisessa saippuasarjassa Neighbours, jossa hän näytteli Donna Freedmania. Vuonna 2011 hän alkoi näytellä ABC:n draamasarjassa Pan Am. Sarja kuitenkin lopetettiin jo ensimmäisen tuotantokauden jälkeen. Vuonna 2013 Robbie sai roolin Richard Curtisin elokuvasta Oli aikakin. Robbien läpimurtorooli Hollywoodissa oli Martin Scorsesen ohjaamassa elokuvassa The Wolf of Wall Street (2013).

Vuonna 2015 Robbie esiintyi yhdessä Will Smithin kanssa romanttisessa rikosdraamakomediassa Focus. Samana vuonna hän esiintyi myös romanttisessa sotadraamassa Ranskalainen sarja sekä teki cameoroolin Adam McKayn draamakomediassa The Big Short.

Vuonna 2016 Robbie näytteli Jane Porteria David Yatesin seikkailuelokuvassa Tarzanin legenda sekä Harley Quinnia David Ayerin supersankarielokuvassa Suicide Squad. Suicide Squad oli taloudellinen menestys sekä Robbien roolisuoritus sai kehuja.

Vuonna 2017 Robbie näytteli taitoluistelija Tonya Hardingia elämäkertaelokuvassa I, Tonya, jonka hän myös tuotti. Hän sai roolisuorituksestaan kehuja arvostelijoilta sekä Oscar-, Golden Globe-, BAFTA- ja SAG-ehdokkuudet.

Vuonna 2019 Robbie näytteli Sharon Tatea Quentin Tarantinon draamakomediaelokuvassa Once Upon a Time in Hollywood, sekä Kayla Pospilia Jay Roachin elämäkerrallisessa draamaelokuvassa Bombshell – hiljaisuuden rikkojat, joista molemmista hän sai BAFTA-ehdokkuudet, sekä Bombshellistä myös parhaan naissivuosan Oscar-, Golden Globe- ja SAG-ehdokkuudet.

2020-luvun alussa Robbie uusi Harley Quinnin roolin elokuvissa Birds of Prey (2020) ja The Suicide Squad: Suicide Mission (2021). Hän oli myös tuottamassa elokuvaa Lupaava nuori nainen (2020), joka oli ehdolla parhaan elokuvan Oscar-palkinnon saajaksi.

Vuonna 2017 Robbie valittiin Forbesin 30 Under 30 -listalle, jolle valitaan vuosittain 30 alle 30-vuotiasta henkilöä, joita pidetään merkittävimpinä suunnannäyttäjinä listan määrittämällä alalla. Samana vuonna Time nimesi hänet yhdeksi vuoden vaikutusvaltaisimmista ihmisistä.

Robbie on myös toiminut mainoskasvona muun muassa Calvin Kleinille ja Chanelille. Vuonna 2016 Robbie äänestettiin FHM-lehden maailman seksikkäin nainen -listan ensimmäiselle sijalle.

Palkinnot ja ehdokkuudet

Yksityiselämä 

Robbie avioitui poikaystävänsä Tom Ackerleyn kanssa joulukuussa 2016. Pari asui ensin Lontoossa, josta he muuttivat Los Angelesiin. Ackerley on myös elokuvantekijä. He ovat olleet perustamassa tuotantoyhtiötä LuckyChap Entertaiment, jonka alaisuudessa Robbie on tuottanut muutamia Ackerleyn elokuvia sekä televisiosarjaa Dollface.

Muuttaessaan Melbournesta Williamsburgiin 2010-luvun alussa, Robbiesta tuli innokas jääkiekkokannattaja. Hän kannattaa NHL-joukkue New York Rangersia, ja on pelannut itsekin laitahyökkääjänä amatöörijääkiekkoliigassa. Suuresta mediankäyvyydestä huolimatta, Robbie puhuu harvoin yksityiselämästään julkisuudessa.

Valikoitu filmografia 

 Neighbours (2008–2011, 2022)
 Pan Am (2011–2012)
 Oli aikakin (2013)
 The Wolf of Wall Street (2013)
 Suicide Squad (2016)
 I, Tonya (2017)
 Once Upon a Time in Hollywood (2019)
 Bombshell – hiljaisuuden rikkojat (2019)
 Birds of Prey (2020)
 The Suicide Squad: Suicide Mission (2021)

Lähteet

Aiheesta muualla 

Australialaiset näyttelijät
Australialaiset elokuvatuottajat
Vuonna 1990 syntyneet
Elävät henkilöt
Seulonnan keskeiset artikkelit